Chyum Mungga Daw (1) 2Hkawhkam 4: 8-11, 14-16
Ya hti na gaw, Npawt Nhpang Laika hta na rai nga ai.
Lani mi, Elisha gaw Shunem mare de lai sa wa sai. Dai yang arawng lu ai numsha langai mi nga ai. Shi Elisha hpe hkap galaw daw wu ai. Elisha galoimung dai lam hku lai wa yang, dai nta hta shang manam nga ga ai. Dai num madu wa hpe tsun ai, ndai hku lai lai re ai wa gaw Karai Kasang a chyoi pra ai masha rai nga ai hpe ngai dum se ai. Ntsa htap hta gawk kaji langai galaw nna, shi a matu yupku, shaku, lahkum hte pyending ni tawn da ga. Shi an kaw shang manam yang, dai gawk hta shang yup mai ai, ngu wu ai. Kaja wa dai lam hku bai lai ai shani e, shi dai gawk hta shang nna yup nga ai.
Dai rai Elisha gaw, shangun ma Gehazi hpe, shi a matu hpa galaw sana ga ta? ngu wu ai. Gehazi gaw, shi kasha n lu nga ai. Madu wa mung dingla wa sai, ngu wu ai. Shaloi Elisha gaw, bai shaga u, ngu wu yang, num jan gaw chyinghka lam e tsap nga ai. Myihtoi wa gaw, nang htaning ndai aten hta e, shadang sha ba na rin dai, ngu wu ai. Numsha gaw, Nye madu, Karai Kasang a masha wa e, na nchyang jan hpe masu ga hkum tsun et, ngu wu ai.
Dai numsha na-um nasin wa nna, ladu hkrum jang, Elisha tsun ai hte maren shadang sha shangai wu ai.
Ya hti ai gaw, Karai Kasang a Mungga rai nga ai.
Chyum Mungga Daw (2) Roma 6: 3-4, 8-11
Ya hti na gaw, Roma ni kaw, San Pawlu shangun dat ai Laika hta na rai nga ai.
Yesu Hkristu hta kashin kamun hkam la ai anhte nlang hte gaw, shi a si hkam ai hta kashin kamun hkam nga ga ai hpe, nanhte n chye nga myit ni? Dai rai, Hkristu gaw Kawa a hpung shingkang hte si ai ni kaw na hkrung sharawt la hkrum wu ai zawn, anhte mung asak nnan hta e rawt hkawm wa lu hkra, dai kashin kamun hkam ai hta e, anhte si hkam nna shi hte rau lup makoi ai hkrum saga ai.
Si ai ni kaw na hkrung sharawt la hkrum ai Hkristu gaw, galoi bai n si lu na hte, si hkrung si htan shi hpe galoi n madu lu na nu ai, anhte chye ga ai. Hkristu hte rau si hkam yang gaw anhte shi hte rau mung hkrung nga lu na ga ai, ngu nna anhte kam sham nga ga ai. Shi a si hkam ai gaw mara a matu kalang sha mi si hkam ai rai nga ai. Bai hkrung rawt ai chyawm gaw, Karai Kasang rau hkrung nga ai lam rai nga ai.
Nanhte mung mara hte si hka mat ai ni rai nga manit dai rai nna, Hkristu Yesu hta e, Karai Kasang a man e hkrung nga ai ni rai nga ga ai, ngu nna myit la mu.
Ya hti ai gaw, Karai Kasang a Mungga rai nga ai.
Kabu Gara Shiga Mahte 10: 37-42
Ya hti na gaw, Mahte a Laika hta na Madu a Kabu Gara Shiga rai nga ai.
Kadai mung ngai hpe tsawra ai hta, kanu kawa hpe grau nna tsawra ai wa gaw, ngai hte n ging dan nga ai. Ngai hpe tsawra ai hta, shayi shadang sha hpe grau tsawra ai wa mung, ngai hte n ging dan nga ai. Tinang udang hpai let Nye a hpang n hkan nang ai wa gaw, ngai hte n gying dan nga ai. Tinang asak lahpawt dum ai wa asak sum na ra ai. Nye a majaw asak jasum ai wa chyawm gaw asak mu lu na ru ai.
Nanhte hpe hkap hkalum la ai wa, ngai hpe hkap hkalum la ai. Ngai hpe hkap hkalum la ai wa mung, ngai hpe shangun dat ai wa hpe hkap hkalum la ai rai nga ai. Myihtoi a myiman hpe tau yu nna, myihtoi hpe hkap hkalum la ai wa gaw, myihtoi a shabrai lu la na ru ai. Dinghpring ai wa a myiman hpe tau yu nna, dinghpring ai wa hpe hkap hkalum la ai wa gaw, dinghpring ai wa a shabrai lu la na ru ai. Masha langai ngai gaw sape a myiman hpe tau nna, ndai ma kaji langai ngai hpe ntsin katsi htinggap mi sha jaw wu yang, dai wa shi a shabrai n lu la na nrai, nga nna ngai nanhte hpe teng teng tsun nngai, ngu wu ai.
Ya hti ai gaw, Madu a Kabu Gara Shiga rai nga ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn